《答复初先生见寄之作》
清代·秦蕙田

六籍圣人贻，绍述赖百氏。纪纲天地人，厥功焉可纪。

精言与大义，历历瞭如指。性功达治术，出处均一轨。

胡为后世士，触目惊且哆。如构九层台，版筑倾基址，又如舟失舵，簸荡风波里。

礼器及车服，谁复求形似。吾邑有顾翁，复古气雄伟。

穷年抱遗经，含咀吸真髓。脱身尘壒外，清旷莫与比。

拥书万卷楼，寻原必迄委。初年学古文，下笔辄光炜。

尚论爱司马，年谱究终始。神交若投契，觌面相应唯。

讵止传贤踪，裨补先正史。三礼图宫室，古意追释米。

穿穴暨春秋，三传列砚几。创成大事表，务合笔削旨。

书成忽十稔，作歌告诸子。谓蒙守朴学，谬与谈名理。

款款尺素书，殷勤附赤鲤。轩朗豁双眸，不啻脱痏疻。

所恨久离索，末由竟株柢。先生名山业，尘垢视青紫。

高风式乡闾，立志起顽鄙。嗟予日荒落，勺蠡难测海。

持示蔡与吴，入手先色喜。何当返柴荆，百尺容攀倚。

作者简介：（1702—1764）江苏金匮人，字树峰，号味经。乾隆元年进士，授编修，累官礼部侍郎，工部、刑部尚书，两充会试正考官。治经深于《礼》，继徐乾学《读礼通考》作《五礼通考》。又有《周易象日笺》、《味经窝类稿》等。卒谥文恭。